Toestand van Vrystaat-gesondheidsorg ‘krimineel’Foto: Pixabay.com Die Vrystaatse wetgewer het Maandag skokbewerings oor die toestand van staatshospitale in die Vrystaat gehoor tydens ŉ debat oor die provinsiale gesondheidsdepartement. Wouter Wessels, VF Plus-LPW in die Vrystaatse wetgewer, het gesê die lyding van pasiënte in die openbare gesondheidsektor is nimmereindigend. Volgens Wessels moet mediese personeel handskoene as toernikette gebruik, matrasbedekkers as doeke en lêerplakkers as pleisters omdat daar doodeenvoudig nie voorraad van hierdie basiese benodigdhede in staatshospitale is nie. “Die tandheelkundekliniek by die Nasionale Hospitaal in Bloemfontein wag al sedert 2015 vir basiese voorraad vir tandstopsels. Voorts was daar gedurende die eerste paar maande van 2017 meer sterftes in die verloskunde-en-ginekologie-afdeling van Pelonomi-hospitaal as wat daar in die hele 2016 in dieselfde afdeling was,” het Wessels gesê. Hy het bygevoeg hospitale se infrastruktuur is in ŉ jammerlike toestand en hospitale gaan boonop onder ŉ ongekende personeel- en medisynetekort gebuk. “Daar is egter steeds hardwerkende dokters en mediese personeel wat hul uiterste bes doen om die lyding van pasiënte in staatshospitale en -klinieke te verlig, ten spyte van reuse-hulpbrontekorte en gebrek aan ondersteuning van die staat,” het Wessels gesê. Hy het Butana Komphela, die Vrystaatse LUR vir gesondheid, se onderneming om die krisis in die provinsie se gesondheidsorg aan te pak, verwelkom, maar ook opgemerk dat die voorgestelde Nasionale Gesondheidsorgversekeringsfonds nooit sal werk nie. “Vir so ŉ fonds om te slaag moet die openbare gesondheidsorginfrastruktuur van hoogstaande gehalte en doeltreffendheid wees. Die versekeringsfonds kan ook nie ingestel word om geld te genereer nie, dit sal net meer druk op ŉ reeds mislukte stelsel plaas,” het hy gesê. “Die regering moet sy prioriteite ten opsigte van die inwoners van die Vrystaat se gesondheidsorg agtermekaar kry. Hospitale is nie die plek vir kaderontplooiings nie en korrupsie in hierdie sektor kan nie ongestraf gelaat word nie. Die oplossing vir hierdie krisis is die regte prioriteite, sterk leierskap en beter bestuur. Die nalatigheid van die ANC met betrekking tot die stand van gesondheidsorg grens aan krimineel.”